
–	so zreteľom na žiadosť o zbavenie Mariusza Kamińského imunity z 29. júla 2024, ktorou generálny prokurátor Poľskej republiky postúpil žiadosť Krajskej prokuratúry vo Varšave v súvislosti s trestným konaním začatým proti Mariuszovi Kamińskému a ktorá bola oznámená na plenárnej schôdzi 16. septembra 2024,
–	po vypočutí Mariusza Kamińského 30. januára 2025 v súlade s článkom 9 ods. 6 rokovacieho poriadku a so zreteľom na dokumenty, ktoré predložil na vypočutí,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a iní/Parlament, T-272/21, ECLI:EU:T:2023:373. ] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0032/2025),
A.	keďže generálny prokurátor Poľska listom z 29. júla 2024 postúpil žiadosť o zbavenie Mariusza Kamińského imunity, ktorú podala Krajská prokuratúra vo Varšave v súvislosti s údajným porušením článku 244 poľského Trestného zákona v spojení s článkom 12 tohto zákona;
B.	keďže podľa žiadosti údajné skutky, ktorých sa Mariusz Kamiński dopustil 21. a 28. decembra 2023 vo Varšave, spočívali v tom, že úmyselne a v krátkych časových úsekoch porušil päťročný zákaz výkonu verejnej funkcie, ktorý mu bol nariadený konečným a záväzným rozsudkom Krajského súdu vo Varšave 20. decembra 2023, keď Mariusz Kamiński vykonával funkciu poslanca Sejmu (dolná komora poľského parlamentu) Poľskej republiky, a to účasťou na zasadnutí Sejmu 21. decembra 2023, v rámci ktorého sa zúčastnil aj na hlasovaniach, a účasťou na schôdzi výboru Sejmu pre štátnu správu a vnútorné veci 28. decembra 2023; keďže uvedené údajné skutky predstavujú trestný čin podľa článku 244 poľského Trestného zákona v spojení s článkom 12 tohto zákona;
C.	keďže Mariusz Kamiński bol z uvedených skutkov obvinený 18. apríla 2024; keďže Mariusz Kamiński bol zvolený do Európskeho parlamentu v európskych voľbách v júni 2024; keďže Mariusz Kamiński nebol v čase spáchania údajného trestného činu poslancom Európskeho parlamentu;
D.	keďže údajný trestný čin a následná žiadosť o jeho zbavenie imunity nesúvisia s vyjadreným názorom alebo hlasovaním Mariusza Kamińského pri výkone jeho úloh v zmysle článku 8 Protokolu č. 7 o výsadách a imunitách Európskej únie;
E.	keďže v článku 9 prvý odsek písm. a) Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného štátu imunitu priznanú členom ich parlamentu;
F.	keďže v súlade s článkom 105 ods. 2 a 5 poľskej ústavy odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu Poľskej republiky trestne stíhaný ani zadržaný či zatknutý s výnimkou prípadov, keď bol zadržaný pri páchaní trestného činu a keď je jeho zadržanie potrebné na účel riadneho priebehu konania;
G.	keďže účelom poslaneckej imunity je chrániť Európsky parlament a jeho poslancov pred súdnymi konaniami v súvislosti s činnosťami, ktoré sa vykonávajú pri výkone poslaneckých povinností a ktoré nemožno od týchto povinností oddeliť;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
I.	keďže Európsky parlament v tomto prípade nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť poslanca ako člena Európskeho parlamentu;
J.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Mariusza Kamińského imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným orgánom Poľskej republiky a Mariuszovi Kamińskému.

